ai4bharat/Pralekha huggingface dataset:
உள்நாட்டு விமானப் போக்குவரத்து அமைச்சகம்
பிராந்திய இணைப்புத் திட்டமான உடான் திட்டத்தின்கீழ், தில்லி – கஜுரகோ இடையேயான முதலாவது நேரடி விமான சேவை தொடக்கம்
தில்லியிலிருந்து பாரம்பரிய சுற்றுலாத் தலமான கஜூரகோவுக்கு முதலாவது நேரடி விமான சேவை இன்று தொடங்கி வைக்கப்பட்டது. இதையும் சேர்த்து பிராந்திய இணைப்புத் திட்டமான உடான் திட்டத்தின்கீழ் மொத்தம் 405 வழித்தடங்கள் செயல்பாட்டுக்கு வந்துள்ளன. ஆர்சிஎஸ்-உடான் 3.0-ன் கீழ், தில்லி-கஜூரகோ-தில்லி வழித்தடத்தில் விமானங்களை இயக்க ஸ்பைஸ் ஜெட் நிறுவனத்திற்கு அனுமதி அளிக்கப்பட்டுள்ளது.
இந்த விமான சேவை தொடக்க விழாவில், மத்திய சிவில் விமானப் போக்குவரத்துத் துறை அமைச்சர் திரு ஜோதிராதித்ய எம் சிந்தியா, அமைச்சகத்தின் இணைச் செயலாளர் திருமதி உஷா பதீ, ஸ்பைஸ் நிறுவனத்தின் தலைவர் மற்றும் நிர்வாக இயக்குநர் திரு விஷ்ணுதத் ஷர்மா உள்ளிட்டோர் கலந்து கொண்டனர்.
இந்த புதிய வழித்தடத்தில் ஒவ்வொரு வாரமும் வெள்ளி மற்றும் ஞாயிற்றுக்கிழமைகளில் விமானங்கள் இயக்கப்படவுள்ளது. நிகழ்ச்சியில் பேசிய திரு ஜோதிராதித்ய சிந்தியா, “கஜூரகோ உலகின் பெருமிதம், இது மத்தியப்பிரதேசத்தின் கலாச்சாரம் மற்றும் கலைத் திறன் மற்றும் மத பன்முகத் தன்மையின் நுழைவாயிலாக திகழ்வதுடன் மத்தியப் பிரதேசத்தின் கடந்த காலம், நிகழ்காலம் மற்றும் எதிர்காலத்திலும் குறிப்பிடத்தக்க முக்கியத்துவம் பெற்றிருக்கும்” என்றார்.
கஜூரகோ தவிர, மத்தியப்பிரதேசத்தில் உள்ள பிற நான்கு விமான நிலையங்களான, இந்தூர், போபால், குவாலியர் மற்றும் ஜபல்பூர் ஆகியவற்றிலிருந்து இயக்கப்படும் விமான சேவைகளின் எண்ணிக்கை கடந்த 7 மாதங்களில் 40% அதிகரித்து, 18 பிப்ரவரி 2022  நிலவரப்படி, இந்த விமான நிலையங்களிலிருந்து, மாதந்தோறும் 759 விமானங்கள் இயக்கப்படுவதாகவும் அவர் கூறினார். மேலும் கஜூரகோவில் 2 புதிய விமான பயிற்சி நிறுவனங்கள் தொடங்கப்படவிருப்பதாகவும் திரு ஜோதிராத்ய சிந்தியா குறிப்பிட்டார்.
2024-25-க்குள் 100 விமான நிலையங்கள் மற்றும் 1,000 புதிய விமான வழித்தடங்களை உருவாக்க இலக்கு நிர்ணயிக்கப்பட்டு இருப்பதாகவும் அமைச்சர் கூறினார். இதுவரை நாட்டில் 65 விமான நிலையங்கள் கட்டப்பட்டு 403 வழித்தடங்களில் விமானங்கள் இயக்கப்படுவதாகவும் அவர் தெரிவித்தார். விமானப்பயணிகளின் எண்ணிக்கையும் 2021-22-ல் 14.5 கோடியாக அதிகரித்துள்ளதாக குறிப்பிட்ட மத்திய அமைச்சர், பிரதமரின் உடான் திட்ட தொலைநோக்குப் பார்வையை முழுமையாக செயல்படுத்த அரசு உறுதி பூண்டிருப்பதாகவும் கூறினார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleseDetail.aspx?PRID=1799309
PIB Headquarters
தங்கம், லேப்-டாப் உள்ளிட்ட ரூ.16.3 லட்சம் மதிப்பிலான பொருட்களை சென்னை விமான நிலையத்தில் சுங்கத் துறையினர் பறிமுதல்
சென்னை விமான நிலையத்தில் புதன்கிழமையன்று துபாயிலிருந்து துபாய் விமானத்தில் வந்திறங்கிய ராமநாதபுரத்தைச் சேர்ந்த ஜஹ்பர் சாதிக்  என்பவரை இடைமறித்து சுங்கத்துறை அதிகாரிகள் சோதனை நடத்தினர். அப்போது அவரது பேண்ட் பாக்கெட்டில் மறைத்து வைக்கப்பட்டிருந்த 10 கிராம் தங்கக்கட்டி, 30 கிராம் தங்கச் சங்கிலி என்று மொத்தம் ரூ.1.5 லட்சம் மதிப்புள்ள 40 கிராம் தங்கத்தை சுங்கத் துறையினர் பறிமுதல் செய்தனர். பின்னர் அவரது பெட்டியை சோதனை செய்ததில் 22 அட்டைப் பெட்டிகளில் இருந்த ரூ.52,000 மதிப்புள்ள குடாம் கரம் சிகரெட்கள்  மற்றும் ரூ.85,000 மதிப்புள்ள 17 லேப்-டாப்கள் மறைத்து வைக்கப்பட்டிருந்தது கண்டுபிடிக்கப்பட்டு பறிமுதல் செய்யப்பட்டன. மேலும் அவரிடம் விசாரணை நடத்தியதில் அவரது மலக்குடலில் ரப்பர் இழையால் மூடப்பட்டு 3 பொட்டலங்களில் தங்கம் மறைத்து வைக்கப்பட்டிருந்ததை ஒப்புக் கொண்டார். ரூ.13.45 லட்சம் மதிப்பிலான 345 கிராம் தங்கம் பறிமுதல் செய்யப்பட்டது. இதன் மூலம் தங்கம் மற்றும் லேப்-டாப் உள்ளிட்ட ரூ.16.32 லட்சம் மதிப்பிலான பொருட்கள் பறிமுதல் செய்யப்பட்டன.
இது குறித்து மேலும் விசாரணை நடைபெற்று வருவதாக சென்னை அண்ணா சர்வதேச விமான நிலைய ஆணையர் வெளியிட்டுள்ள செய்திக் குறிப்பில் தெரிவித்துள்ளார்.
சிறப்பு சேவைகள் மற்றும் கட்டுரைகள்
ரூபாய் 58.6 லட்சம் மதிப்பிலான 1.11 கிலோ தங்கத்தை, சென்னை விமான நிலைய சுங்கத் துறையினர் பறிமுதல், ஒருவர் கைது
துபாயில் இருந்து இன்று சென்னை வந்த இண்டிகோ ஃபிளைட் எண் 6ஈ 66 விமானத்தில் பயணம் செய்த பாசிப்பட்டிணத்தைச் சேர்ந்த சாகுல் ஹமீது  என்பவரை சென்னை விமான நிலைய சுங்கத்துறையினர் சந்தேகத்தின் பேரில் தடுத்து நிறுத்தினர். அவரை சோதனையிட்ட போது அவரது கைப்பையிலிருந்து 850 கிராம் எடையிலான தங்கப் பசை அடங்கிய நான்கு பொட்டலங்கள் பறிமுதல் செய்யப்பட்டன. சுங்கச் சட்டத்தின் கீழ் அவரிடமிருந்து ரூபாய் 38.9 லட்சம் மதிப்பிலான 740 கிராம் தங்கம் பறிமுதல் செய்யப்பட்டது. அவர் கைது செய்யப்பட்டார்.
முன்னதாக கடந்த திங்கட்கிழமையன்று துபாயில் இருந்து இண்டிகோ ஃபிளைட் எண் 6ஈ 66 விமானத்தில் சென்னை வந்த ராமநாதபுரத்தைச் சேர்ந்த சஜாம்கான் கலந்தர் அயூப்கான்  என்பவரை சென்னை விமான நிலைய சுங்கத்துறையினர் தடுத்து நிறுத்தி சோதனை செய்தனர். அவரிடம் தொடர்ந்து விசாரணை நடத்தியதில் அவர் தனது உடலில் தங்கப் பசை அடங்கிய பொட்டலங்களை மறைத்து எடுத்து வந்திருப்பதை ஒப்புக்கொண்டார். அவரை சோதனை செய்ததில் 437 கிராம் எடையிலான தங்கப் பசை அடங்கிய ஐந்து பொட்டலங்களை அவர் உடலிலிருந்து கைப்பற்றினர். அவரிடமிருந்து ரூபாய் 19.70 லட்சம் மதிப்பிலான 375 கிராம் தங்கம் சுங்கச் சட்டம் 1972-இன் கீழ் பறிமுதல் செய்யப்பட்டது.
இவர்கள் இருவரிடமும் இருந்து மொத்தம் ரூபாய் 58.6 லட்சம் மதிப்பில் 1.11 கிலோ தங்கம் சுங்கச் சட்டம் 1962-இன் படி பறிமுதல் செய்யப்பட்டது. ஒருவர் கைது செய்யப்பட்டார்.
மேலும் விசாரணை நடைபெற்று வருவதாக, சென்னை சர்வதேச விமான நிலைய சுங்க ஆணையர் செய்திக்குறிப்பு ஒன்றில் தெரிவித்துள்ளார்.
தொலைதொடர்பு மற்றும் தகவல் தொழில்நுட்ப அமைச்சகம்
சேவையில் பெரும் தடங்கல் ஏற்படும்போது தொலைத்தொடர்பு சேவை வழங்கும் நிறுவனங்கள் அதனைத் தெரிவிக்க வேண்டுமென்று ட்ராய் உத்தரவு
தொழில்நுட்பக் காரணங்களாலோ அல்லது இயற்கை பேரிடர்கள் காரணமாகவோ தொலைத்தொடர்பு சேவையில் பெரும் தடங்கல் ஏற்படும்போது, தொலைத்தொடர்பு சேவை வழங்கும் நிறுவனங்கள் அதனை இந்தியத் தொலைத்தொடர்பு ஒழுங்கு முறை ஆணையத்திடம்  தெரிவிப்பதில்லை என்பது பல நிகழ்வுகள் மூலம் தெரியவந்துள்ளது. குறிப்பாக, எல்லைப்பகுதி மற்றும் மலைப்பகுதிகளில் நாள் கணக்காக இந்தப் பெரும் தடை நீடிப்பதால், பாதிக்கப்பட்ட பகுதிகளில் தரமான சேவைகள் கிடைப்பதில்லை.
இந்தப் பெரும் தடைகளுக்கான அடிப்படைக் காரணங்களை புரிந்து கொள்ள, உள்ளூர் அதிகாரிகளிடமிருந்து தொலைத்தொடர்பு சேவை வழங்கும் நிறுவனங்கள் உரிய ஒத்துழைப்பைப் பெறுவதுடன், தேவைப்பட்டால் மாவட்ட அளவில் தடங்கல்கள் குறித்த தகவல்களை திரட்ட ஆணையம் முடிவு செய்துள்ளது.
இதனைக் கருத்தில் கொண்டு சேவை வழங்கும் நிறுவனங்களுக்கு ட்ராய் சில அறிவுறுத்தல்களை வழங்கியுள்ளது. 4 மணி நேரத்திற்கும் மேலாக ஒரு மாவட்டத்தின் அனைத்து நுகர்வோருக்கும் தொலைத்தொடர்பு சேவை பாதிக்கப்பட்டால் 24 மணி நேரத்திற்குள் அது பற்றி ஆணையத்திடம் தெரிவிக்க வேண்டும். இந்த பெருந்தடைக்கான அடிப்படைக் காரணத்தைக் கண்டறிந்து 72 மணி நேரத்திற்குள் சேவைகளை மீண்டும் நிலைநிறுத்த வேண்டும் என்று ஆணையம் உத்தரவிட்டுள்ளது. இந்த உத்தரவு உடனடியாக அமலுக்கு வருகிறது.
ரசாயனம் மற்றும் உரங்கள் அமைச்சகம்
2018-19 ஆம் ஆண்டுக்கு தேசிய உரங்கள் நிறுவனம் மத்திய அரசுக்கு ரூ.28.22 கோடி ஈவுத் தொகை வழங்கியுள்ளது
2018-19 ஆம் ஆண்டுக்கு தேசிய உரங்கள் நிறுவனம் தன்வசம் வைத்துள்ள பங்குகள் அடிப்படையில் மத்திய அரசுக்கு ரூ.28.22 கோடி ஈவுத் தொகை வழங்கியுள்ளது.
இந்த நிறுவனத்தின் தலைவரும், நிர்வாக இயக்குநருமான திரு மனோஜ் மிஸ்ரா ரூ.28.22 கோடிக்கான காசோலையை மத்திய ரசாயனம் மற்றும் உரங்கள் துறை அமைச்சர் திரு டி வி சதானந்த கவுடாவிடம் வழங்கினார். உரங்கள் துறை செயலாளர் திரு சபிலேந்திர ரவுல், உர நிறுவனம் மற்றும் துறையின் மூத்த அதிகாரிகள் உடனிருந்தனர்.
PIB Headquarters
ஆதிதிராவிடர் மற்றும் பழங்குடியினருக்கான பயிற்சிக்கு விண்ணப்பங்கள் வரவேற்பு
கீழே கொடுக்கப்பட்டுள்ள பயிற்சித் திட்டங்களில் இணைவதற்காக மத்திய அரசின் தொழிலாளர் மற்றும் வேலைவாய்ப்பு அமைச்சகத்தின் கீழ் வேலை வாய்ப்புத் துறை தலைமை இயக்குனரகத்தின் சார்பு அலுவலகமான சென்னையில் உள்ள ஆதிதிராவிடர் மற்றும் பழங்குடியினருக்கான தேசிய வாழ்க்கைத் தொழில் சேவை மையம் விண்ணப்பங்களை வரவேற்கிறது:
- ஆதி திராவிடர் மற்றும் பழங்குடியினருக்கான இலவச மற்றும் ஊக்கத்தொகையுடன் கூடிய சிறப்பு பயிற்சிகள்
பயிற்சிக் காலம்: 11 மாதங்கள்
ஊக்கத்தொகை: பயிற்சி பெறுபவருக்கு தலா மாதந்தோறும் ரூ. 1000.
குறைந்தபட்ச கல்வித் தகுதி: அங்கீகரிக்கப்பட்ட கல்வி நிலையம் / பல்கலைக்கழகத்தில் இருந்து 10 + 2 தேர்ச்சி அல்லது அதற்கு இணையான தேர்ச்சி.
வயது வரம்பு: 18 – 27
பயிற்சிக் கட்டணம்: இலவசம்
- ‘ஓ’ அளவிலான ஓராண்டு கணினி பயிற்சி 
பயிற்சிக் காலம்: 12 மாதங்கள்
ஊக்கத்தொகை: பயிற்சியாளர் ஒருவருக்கு தலா மாதம் ரூ. 1000
குறைந்தபட்ச கல்வித் தகுதி: அங்கீகரிக்கப்பட்ட கல்வி நிலையம் / பல்கலைக்கழகத்தில் இருந்து 10 + 2 தேர்ச்சி அல்லது அதற்கு இணையான தேர்ச்சி.
வயது வரம்பு: 18 – 30
பயிற்சிக் கட்டணம்: இலவசம்
குறிப்பு: விண்ணப்பம் பெறுவதற்கான கடைசி தேதி மே 07, 2018
நிரப்பப்பட்ட விண்ணப்பங்களை அனுப்பிட கடைசி நாள் – ஜூன் 8, 2018.
மேலும் விவரங்களுக்கு:
சார் பிராந்திய வேலைவாய்ப்பு அதிகாரி,
ஆதிதிராவிடர்/பழங்குடியினருக்கான வாழ்க்கைத் தொழில் சேவை மையம்,
தொழிலாளர் மற்றும் வேஅலி வாய்ப்பு அமைச்சகம்,
வேலைவாய்ப்பு இயக்குனரகம்,
56 சாந்தோம் நெடுஞ்சாலை, சென்னை 600 004.
போன்: 044-24615112
(Visitor Counter : 79
பாதுகாப்பு அமைச்சகம்
88வது விமானப்படை தினத்தை முன்னிட்டு, விமானப்படையினருக்கு பாதுகாப்புத்துறை அமைச்சர் திரு.ராஜ்நாத் சிங் வாழ்த்து
இந்திய விமானப்படையின் 88வது ஆண்டு தினத்தை முன்னிட்டு, விமானப்படையினருக்கும் அவர்களது குடும்பத்தினருக்கும் பாதுகாப்புத்துறை அமைச்சர் திரு. ராஜ்நாத் சிங் இன்று வாழ்த்து தெரிவித்துள்ளார். அவர் விடுத்துள்ள வாழ்த்து செய்தியில், ‘‘ 88 ஆண்டு அர்ப்பணிப்பு, தியாகம், சிறப்பான செயல்பாடு, விமானப்படையின் பயணத்தை குறிக்கிறது. இது இன்று வெல்ல முடியாத படையாக கருதப்படுகிறது’’ என குறிப்பிட்டுள்ளார்.
விமானப்படை வீரர்களை எண்ணி நாடு பெருமிதம் கொள்வதாகவும், சவால்களை சந்திக்கவும், எதிரிகளை தடுக்கவும் தயாராக உள்ள விமானப்படையின் வலிமைக்கு நாடு வணக்கம் செலுத்துகிறது என பாதுகாப்புத்துறை அமைச்சர் குறிப்பிட்டுள்ளார். ‘‘நவீன மயமாக்கல் மற்றும் உள்நாட்டு தொழில்நுட்பத்துடன் விமானப்படையின் போர் திறனை மேம்படுத்துவதில் நாங்கள் உறுதியாக உள்ளோம்’’ எனவும் டிவிட்டரில் விடுத்துள்ள செய்தியில் திரு.ராஜ்நாத் சிங் குறிப்பிட்டுள்ளார்.
எந்த சூழல் ஏற்பட்டாலும், இந்திய வான் எல்லையை விமானப்படை எப்போதும் பாதுகாக்கும் என்று நம்பிக்கை தெரிவித்த பாதுகாப்பு அமைச்சர், விமானப்படையினரின் மகிழ்சியான செயல்பாட்டுக்கு வாழ்த்துக்களும் தெரிவித்தார்.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்:
https://pib.gov.in/PressReleasePage.aspx?PRID=1662663
அறிவியல் மற்றும் தொழில்நுட்பத்துறை
சி.எஸ்.ஐ.ஆர்- என்.ஐ.எஸ்.சி.பி.ஆர் உயிரியல் எலக்ட்ரான் நுண்ணோக்கி மற்றும் நானோபயோடெக்னாலஜி குறித்த இந்திய உயிர் வேதியியல் மற்றும் உயிர் இயற்பியல் இதழின் சிறப்பு மலர் வெளியீடு
மத்திய அரசின் முன்முயற்சியான " விடுதலையின் அமிர்தப் பெருவிழா " மற்றும் ஜி 20 ஆகியவற்றின் ஒரு பகுதியாக, இந்திய உயிர் வேதியியல் மற்றும் உயிர் இயற்பியல் இதழ் , சிஎஸ்ஐஆர்-தேசிய அறிவியல் தகவல் தொடர்பு மற்றும் கொள்கை ஆராய்ச்சி நிறுவனம் , புதுதில்லியில் உள்ள அகில இந்திய மருத்துவ அறிவியல் கழகத்தின் உடற்கூறியல் துறையுடன் இணைந்து இந்தியச் சூழலில் "உயிரியல் எலக்ட்ரான் நுண்ணோக்கி மற்றும் நானோபயோடெக்னாலஜி என்னும் ஒரு சிறப்பு மலரை வெளியிட்டுள்ளது. ". இந்தியாவில் ஒரு முன்னணி பொது நிதியளிக்கப்பட்ட அறிவியல் வெளியீட்டு நிறுவனமாக, சி.எஸ்.ஐ.ஆர்-என்.ஐ.எஸ்.சி.பி.ஆர் பல்வேறு எஸ்.டி.ஐ துறைகளில் 16 இதழ்களை வெளியிடுகிறது, மேலும் அவை அனைத்தும் அறிவியல் மேற்கோள் குறியீட்டெண் , ஸ்கோபஸ், நாஸ் மற்றும் யு.ஜி.சி கேர் போன்ற புகழ்பெற்ற தேசிய / சர்வதேச நிறுவனங்களால் பட்டியலிடப்படுகின்றன.
உயிர் வேதியியல், உயிர் இயற்பியல் மற்றும் பயோடெக்னாலஜி துறையில் மாதாந்திர முதன்மை சக மதிப்பாய்வு செய்யப்பட்ட ஆராய்ச்சி இதழான ஐ.ஜே.பி.பி, 1.4 ஜி.ஐ.எஃப் மதிப்பெண்களுடன், அனைத்து துறைகளிலும் வெளியிடப்பட்ட சி.எஸ்.ஐ.ஆர்-என்.ஐ.எஸ்.சி.பி.ஆர் இதழ்களில் முதல் இடத்தில் உள்ளது. புகழ்பெற்ற தேசிய / சர்வதேச வல்லுநர்களைக் கொண்ட சமீபத்தில் அமைக்கப்பட்ட ஆசிரியர் குழுவின் திறமையான வழிகாட்டுதல் மற்றும் செயலூக்கமான ஆதரவுடன், இந்த இதழ் உலகெங்கிலும் உள்ள ஆராய்ச்சியாளர்கள் மற்றும் கல்வியாளர்களிடமிருந்து கணிசமான கவனத்தைப் பெற்று வருகிறது. இந்த சிறப்பு இதழில்,உயிரியல் எலக்ட்ரான் நுண்ணோக்கி மற்றும் நானோபயோடெக்னாலஜியில் வளர்ந்து வரும் போக்குகளை உள்ளடக்கிய 6 அசல் ஆராய்ச்சிக் கட்டுரைகள் உள்ளன.
இந்த இதழை சரியான நேரத்தில் வெற்றிகரமாக வெளியிடுவதற்கு ஆசிரியர்கள், விமர்சகர்களின் பங்களிப்பு மற்றும் சி.எஸ்.ஐ.ஆர்-என்.ஐ.எஸ்.சி.பி.ஆரின் அச்சு தயாரிப்புக் குழு வழங்கிய தொழில்நுட்ப ஆதரவு ஆகியவை சிறப்பாகக் குறிப்பிடப்பட வேண்டியவை ஆகும்.
சுகாதாரம் மற்றும் குடும்ப நலத்துறை அமைச்சகம்
74.38 கோடியைக் கடந்தது இந்தியாவில் செலுத்தப்பட்டுள்ள கொவிட் தடுப்பூசிகளின் மொத்த எண்ணிக்கை
இந்தியாவில் செலுத்தப்பட்டுள்ள கொவிட் தடுப்பூசியின் மொத்த எண்ணிக்கை 74.38 கோடியைக் கடந்துள்ளது. கடந்த 24 மணி நேரத்தில் 53,38,945 தடுப்பூசிகள் செலுத்தப்பட்டுள்ளன. இன்று காலை 7 மணிக்குக் கிடைத்த முதற்கட்ட தகவலின்படி, மொத்தம் 75,64,949 முகாம்களில் 74,38,37,643 தடுப்பூசிகள் போடப்பட்டுள்ளன.
கடந்த 24 மணி நேரத்தில் 37,687 பேர் குணமடைந்தனர். இதன் மூலம் குணமடைந்தவர்களின் மொத்த எண்ணிக்கை 3,24,47,032 ஆக உயர்ந்துள்ளது.
நம் நாட்டில் குணமடைந்தவர்களின் விழுக்காடு, 97.54 சதவீதமாக உள்ளது.
தொடர்ந்து 78 நாட்களாக புதிய பாதிப்புகளின் எண்ணிக்கை 50,000க்கும் குறைவாக ஏற்பட்டு வருகிறது.
கடந்த 24 மணி நேரத்தில் 27,254 பேர் புதிதாகத் தொற்றுக்கு ஆளாகியுள்ளனர்.
இந்தியாவில் கொவிட் தொற்றுக்கு சிகிச்சை பெறுவோரின் எண்ணிக்கை 3,74,269 ஆக உள்ளது. இது, நாட்டின் மொத்த பாதிப்பில் 1.13 சதவீதம் ஆகும்.
கடந்த 24 மணி நேரத்தில் 12,08,247 பரிசோதனைகளும், இந்தியாவில் இதுவரை மொத்தம் 54,30,14,076 பரிசோதனைகளும் மேற்கொள்ளப்பட்டுள்ளன.
வாராந்திர தொற்று உறுதி விழுக்காடு தொடர்ந்து 80 நாட்களாக 3 சதவீதத்திற்கும் குறைவாக, 2.11 சதவீதமாகவும், தினசரி தொற்று உறுதி விகிதம் 2.26 சதவீதமாகவும் இன்று பதிவாகியுள்ளது. இந்த எண்ணிக்கை தொடர்ந்து 14 நாட்களாக 3 சதவீதத்திற்குக் குறைவாகவும், 97 நாட்களாக 5 சதவீதத்திற்குக் குறைவாகவும் ஏற்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1754414
வெளியுறவுத்துறை அமைச்சகம்
இந்தியாவின் ஜி 20 தலைமைத்துவம் : மூன்றாவது மேம்பாட்டு பணிக்குழு கூட்டம்
கோவாவில் நடைபெற்ற 3வது ஜி 20 மேம்பாட்டு பணிக்குழு கூட்டத்திற்கிடையே, வெளியுறவு அமைச்சகத்துடன் இணைந்து பெண்கள் மற்றும் குழந்தைகள் மேம்பாட்டு அமைச்சகம், "ECHO" – என்னும் கண்காட்சிக்கு ஏற்பாடு செய்திருந்தது.
தேசிய ஆடை வடிவமைப்பு தொழில்நுட்ப நிறுவனத்தால் நடத்தப்பட்ட இந்தக் கண்காட்சி, பெண்களின் தலைமைத்துவத்தின் முக்கியத்துவத்தை வெளிப்படுத்துகிறது. . உலகப் பொருளாதார வளர்ச்சி மற்றும் நிலையான வளர்ச்சி இலக்குகளை அடைவதில் பெண்களின் முக்கியமான மற்றும் தவிர்க்க முடியாத பங்கின் தாக்கத்தை இந்தக் கண்காட்சி பிரதிபலிக்கிறது.
கைத்தறி மற்றும் ஜவுளிப் பொருட்கள் போன்ற பெண் தொழில்முனைவோரால் உருவாக்கப்பட்ட, வடிவமைக்கப்பட்ட மற்றும் உற்பத்தி செய்யப்பட்ட தயாரிப்புகள்; கைவினைப்பொருட்கள்; தேநீர், மசாலா பொருட்கள், ஆயுர்வேத பொருட்கள் மற்றும் தினை சார்ந்த உணவுப் பொருட்கள் கண்காட்சியில் காட்சிப்படுத்தப்பட்டன. பெண்களால் தயாரிக்கப்பட்ட பொம்மைகள், நெசவு, தொழில்நுட்பத்துடன் பணிபுரிதல் போன்றவற்றின் முப்பரிமாண ஹோலோகிராம்களுடன் கூடிய அதிவேக டிஜிட்டல் அனுபவத்தை உள்ளடக்கியது இந்த நிகழ்வின் மற்ற சிறப்பம்சங்கள் ஆகும்.
இந்தியாவின் பல்வேறு மாநிலங்களின் பெண் பிரதிநிதிகள், தேசிய திறன் மேம்பாட்டுக் கழகம், ஜவுளி அமைச்சகம், தேயிலை வாரியம், மசாலா வாரியம், அம்பி உத்யோகினி பிரதிஸ்தான், பெண்கள் சுய உதவிக் குழுக்கள் போன்றவை கண்காட்சியில் பங்கேற்றன.
சுகாதாரம் மற்றும் குடும்ப நலத்துறை அமைச்சகம்
மத்திய அமைச்சர் டாக்டர் ஹர்ஷ் வர்தன் தலைமையில் கொவிட்-19 குறித்த அமைச்சர்கள் குழுவின் 29-வது உயர் நிலைக் கூட்டம்
கொவிட்-19 குறித்த அமைச்சர்கள் குழுவின் 29-வது உயர் நிலைக் கூட்டம் மத்திய சுகாதாரம் மற்றும் குடும்ப நல அமைச்சர் டாக்டர் ஹர்ஷ் வர்தன் தலைமையில் காணொலிக் காட்சி வாயிலாக இன்று நடைபெற்றது. மத்திய சிவில் விமானப் போக்குவரத்து அமைச்சர் திரு ஹர்தீப் சிங் புரி, மத்திய உள்துறை இணை அமைச்சர் திரு நித்தியானந்த் ராய், மத்திய சுகாதாரம் மற்றும் குடும்ப நல இணை அமைச்சர் திரு அஸ்வினி குமார் சௌபே ஆகியோரும் இந்தக் கூட்டத்தில் கலந்துகொண்டனர். நிதி ஆயோக் உறுப்பினர்  டாக்டர் வினோத் கே. பால் காணொலிக் காட்சி வாயிலாக இதில் பங்கேற்றார்.
கொவிட் தடுப்பூசித் திட்டம் பற்றிப் பேசிய டாக்டர் ஹர்ஷ் வர்தன், “இந்தத் திட்டத்தில் மேலும் ஒரு மைல்கல் சாதனையாக அமெரிக்காவை விட அதிக எண்ணிக்கையிலான தடுப்பூசிகளை இந்தியா இதுவரை செலுத்தியுள்ளது. அமெரிக்காவில் கடந்த ஆண்டு டிசம்பர் 14-ஆம் தேதி தடுப்பூசித் திட்டம் தொடங்கியது. ஆனால் இந்தியாவிலோ, இந்த ஆண்டு ஜனவரி 16-ஆம் தேதி தான் இந்தத் திட்டம் துவங்கியது. கொவிட் தடுப்பூசியின் புதிய கொள்கையின் கீழ் உற்பத்தியாளர்கள் தயாரிக்கும் தடுப்பூசிகளில் 75 சதவீதத்தை மத்திய அரசு கொள்முதல் செய்து மாநிலங்களுக்கும் யூனியன் பிரதேசங்களுக்கும் இலவசமாக விநியோகிக்கிறது. இன்று காலை 8 மணி வரையில் 32,36,63,297 தடுப்பூசிகள் பல்வேறு பிரிவினருக்கும் போடப்பட்டுள்ளது”, என்று கூறினார்.
இந்த கொவிட்-19 காலகட்டத்தில் ஏற்பட்டுள்ள மியூகோர்மைகாசிஸ் நோய்த்தொற்றின் நிலவரம் குறித்தும் அமைச்சர்கள் குழுவின் உறுப்பினர்களிடம் அவர் எடுத்துரைத்தார். மொத்த பாதிப்பான 40,845-இல் 31,344 பேருக்கு மூளையைக் தாக்கும் தன்மை வாய்ந்த மியூகோர்மைகாசிஸ் தொற்று ஏற்பட்டுள்ளது.
கொவிட் சரியான நடத்தை விதி முறையின் முக்கியத்துவத்தை அமைச்சர்கள் குழு மிகக் கடுமையாக வலியுறுத்தியது. இதுதொடர்பாக தொடர்ந்து விழிப்புணர்வு பிரச்சாரங்கள் மேற்கொள்ளப்பட வேண்டும் என்றும் எடுத்துரைக்கப்பட்டது. முகக் கவசம் அணிவது மற்றும் கை சுத்தத்தைப் பராமரிப்பதன் அவசியத்தை டாக்டர் வி கே பால் வலியுறுத்தினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1730873
அணுசக்தி அமைச்சகம்
இந்தியாவின் முதலாவது அணு உலை அப்சரா டிராம்பேயில் உள்ள பாபா அணு ஆராய்ச்சி மையத்தில் மீண்டும் செயல்படத் தொடங்கியது
இந்திய அணுசக்தி திட்டத்தின் தந்தை டாக்டர் ஹோமி ஜே பாபா 1950 ஆம் ஆண்டு வாக்கில், “அணுசக்தி திட்டத்தின் முதுகெலும்பு ஆராய்ச்சி அணு உலைகள்தான்” என்று கூறினார். இதனையடுத்து, 1956 ஆம் ஆண்டு ஆகஸ்ட் மாதம் டிராம்பே வளாகத்தில் பாபா அணு ஆராய்ச்சி மையத்தின் முதலாவது ஆராய்ச்சி அணு உலை அப்சரா செயல்படத் தொடங்கியது. 50 ஆண்டுகளுக்கு மேல் ஆராய்ச்சியாளர்களுக்கு அர்ப்பணிப்புடன் சேவை செய்த இந்த உலை 2009 ஆம் ஆண்டு மூடப்பட்டது.
இந்த அப்சரா அணுஉலை தரம் மேம்படுத்தப்பட்டு தற்போது மீண்டும் செயல்படத் தொடங்கி உள்ளது. நீச்சல்குளம் போன்ற ஆராய்ச்சி அணு உலை “மேம்படுத்தப்பட்ட அப்சரா” உயர் திறனுடன் பிறந்தது. 2018 செப்டம்பர் 10 ஆம் தேதி மாலை 6.41 மணி முதல் இந்த உலை மீண்டும் செயல்படத் தொடங்கியது. இந்த அணுஉலை உள்நாட்டிலேயே தயாரிக்கப்பட்டது, குறைந்த செறிவூட்டப்பட்ட யுரேனியம்  மூலகங்களைக் கொண்ட தகடு மாதிரியான எரிபொருளை பயன்படுத்துகிறது. இதில் உள்ள உயர் நியூட்ரான் அடர்த்தி காரணமாக மருத்துவ பணிகளுக்கான கதிரியக்க ஐசோடோப்புகள் உள்நாட்டு உற்பத்தி 50% அளவுக்கு உயரும். இவை அணு இயற்பியல், பொருள் அறிவியல், கதிரியக்க கவசம் ஆகியவை தொடர்பான ஆராய்ச்சியில் பெரிதும் பயன்படும்.
இந்த அணு உலை மீண்டும் செயல்படத் தொடங்கியதன் காரணமாக மருத்துவ பராமரிப்பு, அறிவியல் கல்வி, ஆராய்ச்சி ஆகியவற்றுக்கான நவீன வசதிகளை உருவாக்கும் திறன், இந்திய விஞ்ஞானிகள் மற்றும் பொறியாளர்களிடம் உள்ளது என்பதை இந்த அணுஉலை மீண்டும் நிலைநாட்டியுள்ளது.
குடியரசுத் துணைத் தலைவர் செயலகம்
ஆதரவற்ற குழந்தைகளின் நலனுக்கான சட்டங்களை திறம்பட அமல்படுத்த குடியரசு துணைத் தலைவர் அழைப்பு
சிறார் நீதி  சட்டத்தில் சமீபத்தில் செய்யப்பட்ட திருத்தங்களை குடியரசு துணைத் தலைவர் திரு எம்.வெங்கையா நாயுடு வரவேற்றார் மற்றும் இதை அடிமட்ட அளவில் தீவிரமாக அமல்படுத்த வேண்டியதன் அவசியத்தையும் வலியுறுத்தினார்.
மத்திய பெண்கள் மற்றும் குழந்தைகள் மேம்பாட்டுத்துறை அமைச்சர் திருமதி ஸ்மிருதி இரானி, குடியரசு துணைத் தலைவரை இன்று அவரது இல்லத்தில் சந்தித்தபோது, திரு. வெங்கையா நாயுடு இந்த கருத்துக்களை தெரிவித்தார். பெற்றோர்களை இழந்த ஆதரவற்ற குழந்தைகள் தொடர்பான பிரச்சினைகள் குறித்து பல கோரிக்கை மனுக்களை பெற்றதாக குடியரசு துணைத் தலைவர் குறிப்பிட்டார்.
மாநிலங்களவையில் சமீபத்தில் நிறைவேற்றப்பட்ட சிறார் நீதி சட்ட திருத்தம், 2021-ன் சிறப்பம்சங்கள் குறித்து, குடியரசு துணைத் தலைவருக்கு, மத்திய அமைச்சர் விளக்கினார்.
தத்தெடுக்கும் முறைகளை விரைவுபடுத்தவும் மற்றும் ஆதரவற்ற குழந்தைகளுக்கு சிறப்பான பாதுகாப்பை உறுதி செய்யவும் சமீபத்திய சட்ட திருத்தம், கூடுதல் மாவட்ட ஆட்சியர்களுக்கு அதிகாரம் அளிப்பதாக குடியரசு
துணைத் தலைவரிடம் திருமதி. ஸ்மிருதி இரானி தெரிவித்தார்.
ஆதரவற்ற குழந்தைகளின் நலனுக்காக, மாநில அரசுகளுடன் இணைந்து, மத்திய அரசு அமல்படுத்தும் உதவி மற்றும் மறுவாழ்வு நடவடிக்கைகள் பலவற்றை அவர் குறிப்பிட்டார்.
ஆதரவற்ற குழந்தைகள் மீது தனக்கு எப்போதும் பரிவு இருப்பதாக கூறிய திரு வெங்கையா நாயுடு, அவர்களின் பாதுகாப்பு மற்றும் நலனை உறுதி செய்வது சமூகம் மற்றும் அரசின் ஒட்டுமொத்த பொறுப்பு என வலியுறுத்தினார்.
சமீபத்தில், ஆதரவற்ற குழந்தைகள், குடியரசு துணைத் தலைவரை அவரது இல்லத்தில் சந்தித்தனர்.
----
(Visitor Counter : 204
பெண்கள் மற்றும் குழந்தை நலன் அமைச்சகம்
பணிபுரியும் பெண்களின் குழந்தைகளுக்காக நாடு முழுவதும் 494 பாதுகாப்பு காப்பகங்கள் செயல்பட்டு வருகின்றன
சக்தி நிவாஸ் என்றழைக்கப்படும் பணிபுரியும் பெண்களுக்கான விடுதிகளுக்கான நிதியுதவியை மத்திய அரசு மாநிலங்கள் மற்றும் யூனியன் பிரதேச அரசுகளுக்கு நேரடியாக அளிக்கிறது. அதன் அடிப்படையில், பணிபுரியும் பெண்களின் குழந்தைகளுக்காக நாடு முழுவதும் 494 பாதுகாப்பு காப்பகங்கள் செயல்பட்டு வருகின்றன
இவற்றில் தமிழ்நாட்டில் 54 விடுதிகளும், புதுச்சேரியில் 3 விடுதிகளும் செயல்படுகின்றன.
தமிழ்நாட்டுக்கு கடந்த 2020-21-ம் நிதியாண்டில் இவ்விடுதிகளுக்காக ரூ.392.18 லட்சம் வழங்கப்பட்டதில் அத்தொகை முழுவதும் பயன்படுத்தப்பட்டது. 2021-22-ம் நிதியாண்டில் ரூ.350.25 லட்சம் வழங்கப்பட்டது. அத்தொகை முழுவதும் பயன்படுத்தப்பட்டது.
இத்தகவலை மத்திய மகளிர் மற்றும் குழந்தைகள் மேம்பாட்டுத்துறை அமைச்சர் திருமதி ஸ்மிருதி ஜூபின் இரானி மாநிலங்களவையில் இன்று தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1897358
சமூக நிதி மற்றும் அதிகாரமளித்தல் அமைச்சகம்
மத்திய பட்டியலில் பிற பிற்படுத்தப்பட்ட வகுப்பினரை துணை பிரிவுப்படுத்தும் பிரச்சனை தொடர்பாக ஆய்வு செய்ய அமைக்கப்பட்ட ஆணையத்தின் பதவிக் காலத்தை நீடிக்க மத்திய அமைச்சரவை ஒப்புதல்
மத்திய பட்டியலில் பிற பிற்படுத்தப்பட்ட வகுப்பினரை துணை பிரிவுப்படுத்தும் பிரச்சனை தொடர்பாக ஆய்வு செய்ய அமைக்கப்பட்ட ஆணையத்தின் பதவிக் காலத்தை இந்த ஆண்டு நவம்பர் மாதம் வரை நீடிக்க இன்று புதுதில்லியில் பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை ஒப்புதல் அளித்தது.
மாநில அரசுகள், மாநில பிற பிற்படுத்தப்பட்ட வகுப்பினர் ஆணையம், சமுதாய சங்கங்கள், பல பிற்படுத்தப்பட்ட வகுப்பைச் சேர்ந்த பொதுமக்கள் உள்ளிட்ட சம்பந்தப்பட்ட பிரிவினரோடு இந்த ஆணையம் விரிவான ஆலோசனைகளை மேற்கொண்டு வந்தது. உயர் கல்வி நிறுவனங்களில் அனுமதிக்கப்பட்ட பிற பிற்படுத்தப்பட்ட வகுப்பைச் சேர்ந்தவர்களின் சாதி வாரியான விவரங்கள், மத்திய அரசுத் துறைகள், மத்திய பொதுத்துறை நிறுவனங்கள், பொதுத்துறை வங்கிகள் மற்றும் நிதி நிறுவனங்களில் பணிக்கு தேர்வு செய்யப்பட்டவர்களின் இதே போன்ற விவரங்களையும் இந்த ஆணையம் பெற்றுள்ளது.
மத்திய பட்டியலில் பிற பிற்படுத்தப்பட்ட வகுப்பினரை துணை பிரிவுப்படுத்தும் பிரச்சனை தொடர்பான அறிக்கையை தயார் செய்ய ஏற்கனவே ஆணையம் பெற்ற தகவல்கள் மற்றும் புள்ளி விவரங்களை ஆய்வு செய்ததைத் தொடர்ந்து மாநிலங்கள் மற்றும் மாநிலங்களில் உள்ள பிற பிற்படுத்தப்பட்டோர் ஆணையத்தோடு மேலும் விவாதங்கள் நடத்த இந்த ஆணையம் விருப்பம் தெரிவித்துள்ளதால் அதன் பதவிக்காலம் மேலும் நீடிக்கப்படுகிறது.
(Visitor Counter : 107
பெட்ரோலியம் மற்றம் இயற்கை எரிவாயு அமைச்சகம்
நாடு முழுவதும் 3,628 இயற்கை எரிவாயு நிலையங்கள் நிறுவப்பட்டுள்ளன; தமிழகத்தில் 68 உள்ளன
நாடாளுமன்றத்தின் மக்களவையில் கேள்வி ஒன்றுக்கு இன்று எழுத்துப்பூர்வமாக இன்று பதில் அளித்த மத்திய பெட்ரோலியம் மற்றும் இயற்கை எரிவாயு இணை அமைச்சர் திரு ராமேஸ்வர் தெலி கீழ்காணும் தகவல்களை வழங்கினார்.
சிஎன்ஜி என்று அழைக்கப்படும் அழுத்தமூட்டப்பட்ட இயற்கை எரிவாயுக்கான நிலையங்களை பெட்ரோலியம் மற்றும் இயற்கை எரிவாயு ஒழுங்குமுறை வாரியத்தால் அங்கீகரிக்கப்பட்ட மாநகர எரிவாயு விநியோக அமைப்புகள் நிறுவி வருகின்றன.
பெட்ரோலிய திட்டமிடல் மற்றும் பகுப்பாய்வு மையம் வழங்கியுள்ள தகவலின் படி, 2019-20-ம் நிதியாண்டில் 4632 எம் எம் எஸ் சி எம் அழுத்தமூட்டப்பட்ட இயற்கை எரிவாயுவும், 2020-21-ம் நிதியாண்டில் 3678 எம் எம் எஸ் சி எம் அழுத்தமூட்டப்பட்ட இயற்கை எரிவாயுவும், 2021-22-ம் நிதியாண்டில் ஏப்ரல் முதல் செப்டம்பர் வரை 2462 எம் எம் எஸ் சி எம் அழுத்தமூட்டப்பட்ட இயற்கை எரிவாயுவும் பயன்படுத்தப்பட்டுள்ளது.
நாடு முழுவதும் 3,628 இயற்கை எரிவாயு நிலையங்கள் நிறுவப்பட்டுள்ளன; இவற்றில் தமிழகத்தில் 68 உள்ளன. நாடு முழுவதும் 8,181 இயற்கை எரிவாயு நிலையங்களை நிறுவ திட்டமிடப்பட்டுள்ள நிலையில் தமிழ்நாட்டில் மட்டும் 890 நிலையங்களை நிறுவத் திட்டமிடப்பட்டுள்ளது.
மேலும் விவரங்களுக்கு, இந்த ஆங்கிலச் செய்திக் குறிப்பைக் காணவும்: https://pib.gov.in/PressReleasePage.aspx?PRID=1797262
சுகாதாரம் மற்றும் குடும்ப நலத்துறை அமைச்சகம்
இந்தியாவில் கொவிட்-19 தடுப்பூசித் திட்டத்தின், 6வது நாள் வரை சுமார் 10.5 லட்சம் பயனாளிகளுக்கு தடுப்பூசி: பல நாடுகளை விட அதிகம்
இந்தியாவில் நாடு தழுவிய கொவிட்-19 தடுப்பூசித் திட்டத்தின் கீழ், ஜனவரி 22ம் தேதி காலை 7 மணி வரை சுமார் 10.5 லட்சம் பேர்  தடுப்பூசி போட்டுக் கொண்டுள்ளனர்.
கடந்த 24 மணி நேரத்தில், 4,049 இடங்களில் 2,37,050 பேருக்கு தடுப்பூசி செலுத்தப்பட்டுள்ளது. இதுவரை 18,167 தடுப்பூசி போடும் நிகழ்வுகள் நடத்தப்பட்டுள்ளன.
கொவிட் பரிசோதனையின் மொத்த எண்ணிக்கை 19 கோடியைக்  கடந்துள்ளது. கடந்த 24 மணி நேரத்தில் 8,00,242 மாதிரிகள் பரிசோதிக்கப்பட்டுள்ளன.
மொத்த பாதிப்பு வீதம் இன்று 5.59 சதவீதமாக உள்ளது.
கடந்த சில வாரங்களாக தொற்று பாதிப்பு குறைந்து வருவதால், இந்தியாவில் கொவிட் சிகிச்சை பெறுவேர் வீதம் 1.78 சதவீதமாக உள்ளது. இந்தியாவில் சிகிச்சை பெறுபவர்களின் எண்ணிக்கை 1,88, 688 ஆக உள்ளது.
கடந்த 24 மணி நேரத்தில் 18,002 பேர் குணமடைந்துள்ளனர். இதனால் கடந்த 24 மணி நேரத்தில், சிகிச்சை பெறுபவர்களின் எண்ணிக்கையில் 3,620 குறைந்துள்ளது.
குணமடைந்தவர்களின் மொத்த எண்ணிக்கை இன்று 1,02,83,708-ஆக உள்ளது. குணமடைந்தவர்களுக்கும், சிகிச்சை பெறுபவர்களுக்குமான இடைவெளி 1,00,95,020 -ஆக உள்ளது. குணமடைந்தோர் வீதம் 96.78 சதவீதமாக உள்ளது.
கேரளாவில் கடந்த 24 மணி நேரத்தில் 6,334 பேருக்கும், மகாராஷ்டிராவில் 2,886 பேருக்கும், கர்நாடகாவில் 674 பேருக்கும் கொரோனா தொற்று ஏற்பட்டுள்ளது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும் : https://pib.gov.in/PressReleasePage.aspx?PRID=1691127
----
(